Author: MZV SR

Predkladacia správa

V Bratislave sa 7.7.2003 uskutočnilo 10. zasadnutie Asociačného výboru SR-EÚ. Slovenskú delegáciu viedol štátny tajomník Ministerstva zahraničných vecí SR Jószef Berényi, jej členmi boli zástupcovia ústredných orgánov štátnej správy SR. Delegáciu EÚ viedol Dirk Meganck, vedúci negociačného tímu pre SR z Generálneho riaditeľstva Európskej komisie pre rozširovanie. Okrem D. Megancka sa zasadnutia zúčastnil vedúci Delegácie EK v SR E. van der Linden a predstavitelia členských krajín EÚ.

Zasadnutie Asociačného výboru malo otvorený a korektný charakter. Počas rokovania bola posúdená úroveň predvstupovej prípravy SR v jednotlivých oblastiach, ako aj stav implementácie Európskej dohody. EÚ ocenila pokrok Slovenska v procese prípravy na vstup do EÚ. Zároveň konštatovala všeobecné plnenie záväzkov, ktoré prijala SR počas prístupových rokovaní. Pre EK bolo 10. zasadnutie Asociačného výboru súčasťou monitorovacieho procesu, ktorý bude EK realizovať až do vstupu SR do EÚ. 

V súvislosti s listom včasného varovania upozornila EÚ na potrebu urgentného riešenia niektorých problémov predovšetkým v oblasti regionálnej politiky, poľnohospodárstva, finančnej kontroly a slobody poskytovaných služieb. EÚ tiež upozornila na nedávno schválený zákon o obchodných reťazcoch s tým, že nová verzia zákona zostala v porovnaní s predošlou verziou z väčšej časti nezmenená. EÚ požaduje od vlády SR zabezpečiť okamžitú zmenu legislatívy, ktorá by pomohla odstrániť nezrovnalostí s legislatívou EÚ. Kritériá prijatého zákona môže považovať EÚ za nezlučiteľné so záväzkami dosiahnutými počas rokovaní SR o členstve v EÚ.

	EÚ zvlášť ocenila prijatie zákona o štátnej službe a vytvorenie Úradu pre štátnu službu. Implementovaním týchto opatrení sa tak úspešne zrealizovala reforma štátnej služby. 

	V súvislosti so zasadnutím Asociačného výboru si obidve strany vzájomne vymenili písomné materiály k niektorým bodom programu, ktoré poslúžia k podrobnej informovanosti vo vybraných otázkach.